Είναι μια από τις λίγες γυναίκες Ελληνίδες μουσικούς της τζαζ με παγκόσμια καριέρα. Η Nάνα Σιμόπουλος γεννήθηκε στη Βαλτιμόρη των Ηνωμένων Πολιτειών από Έλληνες γονείς. Η μητέρα της είναι από τη Χίο και ο πατέρας της από την Κηφισιά. Όταν ήταν 12 ετών, η οικογένειά της επέστρεψε στην Αθήνα. Πέντε χρόνια αργότερα, στα 19 της, η Σιμόπουλος πήγε ξανά στις Ηνωμένες Πολιτείες, αυτή τη φορά για να ασχοληθεί με τη μουσική.

Η Νάνα Σιμόπουλος έχει ζήσει όλη τη ζωή της μέσα στη μουσική. Ο πατέρας της ήταν σολίστ στην Εθνική Ραδιοφωνία και ο παππούς της ήταν το πρώτο Μαντολίνο στην Αθηναϊκή μαντολινάτα. Η διεθνώς αναγνωρισμένη δημιουργός, πολυοργανοπαίκτρια, συνθέτρια, ερμηνεύτρια και παιδαγωγός είναι στην Αθήνα και θα παρουσιάσει την έβδομη κατά σειρά ηχογραφημένη δουλειά της, το άλμπουμ Skins, στις 16 Ιουνίου, στο καφέ του Νομισματικού Μουσείου.

Τζαζ άρχισε να ακούει και να μαθαίνει στο πανεπιστήμιό της στη Β. Καρολίνα. «Δεν ήξερα την τζαζ κιθάρα μέχρι να φτάσω εκεί. Είχα έναν συμμαθητή που έπαιζε Τσικ Κορία. Έπαθα πλάκα όταν το είδα. Από τους πρώτους μου δασκάλους ήταν ο Ralph Towner, στη συνέχεια γνώρισα όλους όσοι έπαιζαν free jazz, τα μεγάλα ονόματα, ανθρώπους που θαυμάζω μέχρι σήμερα. Τον Αύγουστο θα κάνω μαθήματα με τον Μπομπ Μακ Φέριν, η εκπαίδευση είναι κάτι που δε σταματά ποτέ για έναν μουσικό. Όταν ξεκίνησα μελετούσα μουσική ακόμα και 15 ώρες την ημέρα για να φτάσω το επίπεδο των άλλων».

«Η εκπαίδευση είναι κάτι που δε σταματά ποτέ για έναν μουσικό»

Η Νάνα Σιμόπουλος κινείται στον χώρο της world jazz σκηνής, παίζοντας κιθάρα και ένα πλήθος μουσικών οργάνων όπως το σιτάρ, το μπουζούκι, το ντιντζεριντού, το κόρα, το συνθεσάιζερ. Το ότι κατάφερε να ζει και να εργάζεται στη Νέα Υόρκη, είναι κάτι που δεν ήταν πάντα εύκολο. Πάντα τη βάζω να μου αφηγηθεί την ιστορία του πρώτου της άλμπουμ. Γελάμε, αλλά μέσα από αυτό μου λέει ότι έχει πάρει ένα από τα πιο σοβαρά μαθήματα της ζωής της και αυτό είναι το να μην εγκαταλείπει ποτέ.

«Ηχογράφησα τον πρώτο μου δίσκο στην Ελλάδα και πήρα μαζί μου στην Αμερική, στο Λος Άντζελες, 300 αντίτυπα. Παραγωγός του δίσκου μου ήταν ο Τσάρλι Χέιντεν, ο ίδιος μου είχε προτείνει να κάνουμε δίσκο. Στην Αμερική ένας φίλος μου έδωσε μια κασέτα στον Μπομπ Γκολντ, τον διάσημο παραγωγό. Δεν του άρεσε καθόλου. Είπε «Δεν ξέρει να τραγουδάει, να παίζει κιθάρα, ούτε να γράφει». Απογοητεύτηκα πολύ. Μου ήρθε να πάρω τους δίσκους και να τους πετάξω έναν – έναν στη θάλασσα. Τα έκρυψα και δεν ήθελα να ακούσει κανείς τίποτα. Τελικά πείστηκα από ένα φίλο μου και έδωσα τους πρώτους δίσκους εκεί στην παραλία σε έναν πλανόδιο και άρχισαν να πουλιούνται. Μετά από εκεί βρήκα διανομέα στο Σαν Φρανσίσκο. Έβαλα τους δίσκους στο αυτοκίνητο, οδήγησα πέντε ώρες για να τους δώσω με τα χέρια μου. Άκουσα τον δίσκο στο Down Beat Magazine, μπήκε στις επιλογές και έτσι ξεκίνησαν όλα. Το μάθημα που πήρα ήταν ότι πρέπει να ακούς την εσωτερική σου φωνή και να πιστεύεις στον εαυτό σου και ότι πάντα θα υπάρχει κάποιος που η μουσική σου δε θα του αρέσει».

«Το μάθημα που πήρα ήταν ότι πρέπει να ακούς την εσωτερική σου φωνή και να πιστεύεις στον εαυτό σου»

Η Νάνα Σιμόπουλος έχει παίξει με θρύλους της τζαζ, όπως τους Don Cherry, Charlie Haden, Billy Higgins και τον Nana Vasconcelos, που αποτελεί σύμβολο της παγκόσμιας μουσικής. Έχει επίσης εμφανιστεί με την όπερα της Νέας Υόρκης και την Ιταλική Συμφωνική Ορχήστρα Ραδιοφωνίας της RAI και έχει παίξει σε μεγάλες μουσικές σκηνές, όπως στο τζαζ φεστιβάλ Montreux της Ελβετίας, αλλά και σε πολύ ιδιαίτερους χώρους, όπως ο επιβλητικός Καθεδρικός ναός του Αγίου Ιωάννη του Θεολόγου στη Νέα Υόρκη. Όπως όλες οι δουλειές της Σιμόπουλος, το Skins είναι ένα μουσικό ταξίδι στα μήκη και τα πλάτη της γης και στο βάθος των πολιτισμών. Οι ηχογραφήσεις του δίσκου ήταν και αυτές ένα μεγάλο ταξίδι.

«Ξεκίνησαν στην Αθήνα και συνεχίστηκαν στην Πενσυλβάνια, τη Βαλτιμόρη, και πάλι πίσω. Πήγαινα, έγραφα τους μουσικούς που ήθελα ειδικά για κάθε κομμάτι. Συνολικά στο άλμπουμ συμμετέχουν 15 μουσικοί. Ήθελα να κάνω ένα συνδυασμό με Έλληνες και Αμερικανούς μουσικούς κυρίως που έρχονται σε ένα συνεχή διάλογο».

Οι οκτώ αυθεντικές συνθέσεις του άλμπουμ Skins, είναι εμπνευσμένες από την ποίηση, μια περιοχή στην οποία η Σιμόπουλος ανατρέχει συχνά. «Πάντα με εμπνέει η ποίηση, και παλιότερα είχα ηχογραφήσει κάποια κομμάτια τζαζ εμπνευσμένα από τα Σούφι ποιήματα που ποτέ δεν τραγουδούσα. Τα έβγαλα από το συρτάρι, άρχισα να μελετώ τους μεγάλους ποιητές των Σούφι, τον Ρουμί, τον Χαφίζ, βρήκα τις γυναίκες Σούφι, ανακάλυψα ότι η πρώτη ποιήτρια στην ιστορία της ποίησης είναι γυναίκα. Όταν διαβάζω αυτά τα λόγια των ποιημάτων, σκέφτομαι ότι η καρδιά ξεπερνά το μυαλό. Η καρδιά έχει μυαλό όταν έχει να κάνει με ρυθμούς και μελωδίες, έχει ένα μεγάλο μαγνητικό πεδίο που αλλάζει το επίπεδο. Έτσι προχώρησα, με την καρδιά, στις κουλτούρες, αλλά και στο δικό μου μουσικό παρελθόν».

Το χαρακτηριστικό της Σιμόπουλος είναι ότι βάζει το δικό της στίγμα, τη δική της προσωπική σφραγίδα σε κάθε παράσταση και σε κάθε σύνθεση. Η μουσική της, λέει συχνά, θέλει να μοιάζει με τη ροή του νερού και πως το κύμα είναι το σχήμα του ήχου από όπου έρχεται η έμπνευση. «Όλοι μας προερχόμαστε από το νερό, η ζωή ξεκινά από εκεί. Έχουμε πολύ νερό μέσα μας, άρα ο ήχος έρχεται και μας ακουμπά δημιουργώντας μια δόνηση μέσα στα ίδια μας τα κύτταρα. Ο ήχος επηρεάζει το σώμα μας, αυτό με συγκινεί, αλλά με κάνει και πιο ευαίσθητη στη μουσική».

«Ένας καλλιτέχνης σήμερα πρέπει να κυκλοφορεί ελεύθερα τη μουσική του»

Η Σιμόπουλος πάντα ξαφνιάζεται από αυτό που «πιάνει» κάποιος όταν ακούει τη μουσική της, το βρίσκει πάντα ευχάριστο και ενδιαφέρον. «Σήμερα τα γούστα των ανθρώπων είναι πολύ ανοιχτά. Ακούνε τα πάντα, ποπ, ροκ, έθνικ, τζαζ. Και είναι πολύ πιο εύκολο να κάνεις μουσική και να μπορεί με τη σειρά του να την ακούσει πολύς κόσμος. Κάποτε με τα LP, ήθελες διανομέα, τον τύπο, ενώ τώρα βάζεις ένα λινκ και σε παρακολουθούν στο Ισραήλ, την Ιαπωνία, την Αυστραλία. Ένας καλλιτέχνης σήμερα πρέπει να κυκλοφορεί ελεύθερα τη μουσική του, να κάνει live για να μπορεί να ζήσει και να χρηματοδοτεί τις παραγωγές του».

Με τους μουσικούς της ετοιμάζεται να μας χαρίσει ένα από τα μοναδικά live της. Μαζί της θα είναι εξαιρετικοί μουσικοί: ο Δημήτρης Βασιλάκης, σαξόφωνο/φωνητικά, Μάνος Λούτας, μπάσο, Σόλης Μπαρκής, κρουστά/φωνητικά, Μιχάλης Ορφανίδης, ντραμς.

«Κάθε φορά που έρχομαι στην Ελλάδα, βρίσκω όλο και περισσότερους ταλαντούχους μουσικούς και εξαιρετικούς χώρους για την τζαζ μουσική».

—

Info: Η Nana Simopoulos παρουσιάζει το νέο της άλμπουμ «Skins» | Πέμπτη 16 Ιουνίου, στις 21.00 | Ελεύθερη είσοδος με ελάχιστη κατανάλωση 8€ | Νομισματικό μουσείο

